სიგეტვარი
სიგეტვარი (უნგრ. Szigetvár, ხორ. Siget, თურქ. Zigetvar, გერმ. Inselburg) — ქალაქი უნგრეთში. მდებარეობს ქვეყნის სამხრეთ-დასავლეთ ნაწილში, ბარანიის მედიეში. სიგეტვარი მოსახლეობით მე-4 ქალაქია ბარანიის მედიეში. 2009 წლის აღწერის მონაცემებით, ქალაქის მოსახლეობამ 10 900 შეადგინა. ქალაქის ფართობი 39.51 კმ²-ია. სიგეტვარი 173 წლის განმავლობაში იმყოფებოდა ოსმალეთის იმპერიაში. მისი დაპყრობა ოსმალებმა 1566 წლის ალყით მოახერხეს. აღსანიშნავია, რომ სიგეტვარის ალყის დროს გარდაიცვალა ოსმალეთის იმპერიის უძლიერესი სულთანი სულეიმან I. სიგეტვარს მნიშვნელოვანი ადგილი ეკავა ოსმალეთის უნგრეთში. იგი 1566-1601 წლებში იყო ბუდის პროვინციის მთავარი სანჯაყი. 1699 წელს, კარლოვიცის ზავის შედეგად ოსმალეთმა უნგრეთი დაკარგა.